钦定古今图书集成/理学汇编/字学典/第149卷 > 《后魏贾思勰齐民要术》 > 《合墨法》
## 钦定古今图书集成/理学汇编/字学典/第149卷 > 《后魏贾思勰齐民要术》 > 《合墨法》

好醇烟。𢭏讫，以细绢筛于堈内，筛去草莽，若细沙尘
埃。此物至轻微，不宜露筛，喜失飞去，不可不慎。墨一
斤，以好胶五两，浸梣皮汁中，梣，江南樊鸡木皮也。其
皮如水绿色，解胶又益墨色，可以下鸡子白。去黄五
颗，亦以其朱砂一两，麝香一两，别治细筛，都合调，下
铁臼中，宁刚不宜泽。𢭏三万杵，杵多益善。合墨不得
过二月九月。温时败臭，寒则难干。潼溶见风日解碎，
重不得过二三两。《墨之大诀》如此，宁小不大。